Ehdotus Euroopan parlamentin ja neuvoston direktiiviksi direktiivin 97/33/EY muuttamisesta operaattorin numeron siirrettävyyden ja ennaltavalinnan osalta (97/C 330/07) (ETA:n kannalta merkityksellinen teksti) KOM(97) 480 lopull. - 97/0250(COD)

(Komission esittämä 3 päivänä lokakuuta 1997)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 100 a artiklan,

ottavat huomioon komission ehdotuksen,

ottavat huomioon talous- ja sosiaalikomitean lausunnon,

noudattavat perustamissopimuksen 189 b artiklassa määrättyä menettelyä,

sekä katsovat, että

komissio on järjestänyt laajan julkisen kuulemisen Euroopan telepalvelujen numerointipolitiikasta laaditun vihreän kirjan (1) perusteella,

näistä lausunnoista on käynyt ilmi, miten tärkeää on mahdollistaa kaikille markkinoilla toimijoille yhtäläiset määrälliset ja laadulliset mahdollisuudet käyttää numerovaroja ja miten keskeinen merkitys on asianmukaisilla numerointijärjestelyillä, varsinkin numeron siirrettävyyden ja operaattorin valinnan kannalta, luotaessa valinnanmahdollisuuksia kuluttajille ja tehokasta kilpailua vapautetussa teletoimintaympäristössä,

neuvosto antoi 22 päivänä syyskuuta 1997 päätöslauselman, jossa se pyysi komissiota tekemään Euroopan parlamentille ja neuvostolle ehdotuksia numeron siirrettävyyden käyttöönoton nopeuttamisesta ja operaattorin ennaltavalinnan käyttöönotosta, ja

Euroopan parlamentti antoi 17 päivänä heinäkuuta 1997 päätöslauselman, jossa se kehotti komissiota tekemään ehdotuksen olemassa olevaan direktiivin tehtäväksi muutokseksi, jonka mukaan operaattorin ennaltavalinta ja numeron siirrettävyys on otettava käyttöön koko unionissa viimeistään 1 päivänä tammikuuta 2000,

OVAT ANTANEET TÄMÄN DIREKTIIVIN:

1 artikla

Muutetaan direktiivi 97/33/EY (2) seuraavasti:

1. Korvataan 12 artiklan 5 kohta seuraavasti:

"5. Kansallisten sääntelyviranomaisten on edistettävä numeron siirrettävyyden mahdollisimman nopeaa käyttöönottoa, jotta loppukäyttäjät voivat halutessaan säilyttää kiinteän yleisen puhelinverkon numeronsa tietyssä paikassa palvelun tarjoavasta teleorganisaatiosta riippumatta, ja niiden on varmistettava, että kyseinen toiminne on käytettävissä viimeistään 1 päivänä tammikuuta 2000."

2. Lisätään 12 artiklan 6 kohdan jälkeen uusi kohta seuraavasti:

"7. Kansallisten sääntelyviranomaisten on edellytettävä liitteessä I olevan 1 osan mukaisilta ja kansallisten viranomaisten merkittävän markkinaosuuden omaavina organisaatioina ilmoittamilta yleisiä televiestintäverkkoja hallinnoivilta organisaatioilta, että ne tarjoavat tilaajilleen mahdollisuutta käyttää minkä tahansa yhteenliitetyn, yleisesti saatavilla olevia telepalveluja tarjoavan palveluntarjoajan kytkentäisiä palveluja. Tätä tarkoitusta varten on viimeistään 1 päivänä tammikuuta 2000 otettava käyttöön toiminteita, jotka antavat tilaajalle mahdollisuuden valita tällaisia palveluja ennaltavalinnalla kuitenkin niin, että he voivat puhelukohtaisesti muuttaa ennalta tehdyn valinnan lyhyen numerotunnuksen avulla."

2 artikla

1. Jäsenvaltioiden on toteutettava tämän direktiivin noudattamisen edellyttämät toimenpiteet ennen 31 päivää joulukuuta 1998. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset komissiolle.

3 artikla

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

4 artikla

Tämä direktiivi on osoitettu kaikille jäsenvaltioille.

(1) KOM(96) 590 lopullinen, 20.11.1996.

(2) Televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi 30 päivänä kesäkuuta 1997 annettu Euroopan parlamentin ja neuvoston direktiivi 97/33/EY (EYVL L 199, 26.7.1997, s. 32).